Imtella' Ġunju 19, 2020 Il-Kap tal-Oppożizzjoni Adrian Delia talab lill-Prim Ministru biex ikeċċi minnufih lil eks-Prim Ministru Joseph Muscat u lil eks-Ministru Konrad Mizzi. Dr Delia sejjaħ bħala tradiment tal-poplu l-akkwist mill-Enemalta ta' windfarm fil-Montenegro mingħand il-kumpanija 17 Black. Il-Kap Nazzjonalista talab biex l-ex Chief of Staff Keith Schembri u kull min kien involut f'dik li sejjaħ bħala serqa multimiljunarja għandhom jiġu investigati minnufih. Mistoqsi dwar ir-reazzjoni tal-Kummissjoni Venezja għall-proposti għal riformi li ressaq il-Gvern, Dr Delia wera ruħu sodisfatt li b'intervent tal-Oppożizzjoni, il-President tar-Repubblika se jibda jinħatar biż-żewġ terzi tal-Parlament. Dwar jekk il-Pulizija hux tinvestiga l-allegazzjoni li Yorgen Fenech kien offra eluf ta' ewro lill-Partit Nazzjonalista biex David Casa ma jkunx elett fil-Parlament Ewropew, Dr Delia qal li s'issa ħadd ma kellem lilu jew lill-uffiċjali tal-Partit Nazzjonalista. Ara l-kummenti ta' Dr Delia li ta f'konferenza tal-aħbarijiet fid-Dar Ċentrali.